SSP รายได้ขายไฟเพิ่ม หนุนกำไรไตรมาส 1 แตะ 183 ลบ.
SSP รายได้ขายไฟเพิ่ม หนุนกำไรไตรมาส 1 แตะ 183 ลบ. แต่ลดลง 15% เมื่อเทียบกับช่วงเดียวกันของปีก่อนที่มีกำไร 217 ลบ.
14 พ.ค. 2564

บริษัท เสริมสร้าง พาวเวอร์ คอร์ปอเรชั่น จำกัด (มหาชน) หรือ SSP รายงานผลการดำเนินงานงวดไตรมาส 1/64 มีกำไรสุทธิ ดังนี้

โดยบริษัทมีกำไรสุทธิไตรมาส 1/64 ที่ระดับ 183.09 ล้านบาท ลดลง 15.61% จากช่วงเดียวกันของปีก่อนมีกำไร 216.95 ล้านบาท ขณะที่กำไรต่อหุ้นไตรมาส 1/64 อยู่ที่ระดับ 0.20 บาท ลดลงจากช่วงเดียวกันของปีก่อนที่มีกำไรต่อหุ้นที่ 0.24 บาท
อย่างไรก็ตาม แม้กำไรสุทธิจะปรับตัวลดลงเล็กน้อย แต่กำไรหลักจากการดำเนินงานในไตรมาส 1 ปี 2564 เพิ่มขึ้นจาก 161.2 ล้านบาท เป็น 178.2 ล้านบาท คิดเป็นร้อยละ 10.5 เป็นไปตามการเพิ่มขึ้นของรายได้จากการเริ่มดำเนินการเชิงพาณิชย์ของโครงการใหม่ กำไรหลักจากการดำเนินงาน (Core Operating Profit) เป็นดัชนีที่ฝ่ายจัดการและคณะกรรมการใช้เป็นดัชนีชี้วัดผลการดำเนินงานของกลุ่มบริษัทฯ และใช้เป็นปัจจัยในการพิจารณาการจ่ายเงินปันผลควบคู่กับนโยบายการจ่ายเงินปันผลของบริษัท
ขณะที่รายได้หลักของบริษัทมาจากการจำหน่ายไฟฟ้า โดยในไตรมาส 1 ปี 2564 กลุ่มบริษัทฯ มีรายได้รวมจากการจำหน่ายไฟฟ้าเท่ากับ 482.0 ล้านบาท เพิ่มขึ้นจากงวดเดียวกันของปีก่อนคิดเป็นร้อยละ 21.9 โดยรายได้ที่เพิ่มขึ้นส่วนใหญ่มาจากการเพิ่มขึ้นของการจำหน่ายไฟฟ้าในต่างประเทศ โดยมาจากการรับรู้รายได้จากโครงการยามากะประเทศญี่ปุ่น ซึ่งเริ่มเปิดดำเนินงานเชิงพาณิชย์ในเดือนมิถุนายน ปี 2563
ทั้งนี้ ในไตรมาส 1 ปี 2564 มีรายการปรับปรุงกำไรสุทธิมาเป็นกำไรหลักจากการดำเนินงาน โดยหักกำไรจากอัตราแลกเปลี่ยนที่ยังไม่เกิดขึ้นจริงที่เป็นรายการของเงินกู้ระหว่างภายในกลุ่มบริษัท (unrealized foreign exchange gain from loan from subordinaries) จำนวน 4.9 ล้านบาท